Դեպի աղբյուր (նկար)

«Դեպի աղբյուր», հայ մեծ նկարիչ Մարտիրոս Սարյանի 1926 թվականին ստեղծած կտավը, որը գտնվում է Սարյանի տուն-թանգարանում։ Կտավը Սարյանը վրձնել է Փարիզում։

Նկարագրություն 
1924 թվականին Վենետիկի բիենալեում հաջողություններ ունենալուց հետո, 1926 թվականին Սարյանը ուղևորվել է դեպի Փարիզ, որտեղ մոտ երկու տարի ապրել և ստեղծագործել է, պատրաստվել իր անհատական ցուցահանդեսին, որը բացվել է 1928 թվականի հունվարին, Փարիզի «Ժերար» պատկերասրահում։

«Դեպի աղբյուր» կտավում Սարյանը պատկերել է կուժն ուսին դեպի աղբյուրը գնացող հայ կնոջ, որը դիտողին հիշեցնում է «Քայլող կինը» նկարի եգիպտուհուն։ Կտավը ստեղծված է լայն վրձնահարվածներով` կապույտ, նարնջագույն, դեղին, կանաչ գույների համադրությամբ։

Փարիզում ստեղծված նկարների մեծ մասը տունդարձի ճանապարհին այրվել են Կոստանդնուպոլսի նավահանգստում «Ֆրիժի» նավի վրա։ Պահպանվել են այն գործերը, որոնք վարպետը իր հետ բերել է գնացքով, նվիրել կամ վաճառել է Փարիզում։ «Դեպի աղբյուր» կտավը 1978 թվականին Մարտիրոս Սարյանի թանգարանին է նվիրաբերել ամերիկահայ հավաքորդ Հ. Հազարյանը։

2012 թվականին «Պլաստովյան աշուն» միջազգային ասամբլեայի շրջանակում «Դեպի աղբյուր» կտավը, Սարյանի մի շարք այլ ստեղծագործությունների հետ, ցուցադրվել է Ուլյանովսկի Պլաստովի անվան ժամանակակից կերպարվեստի թանգարանում։

Տվյալներ 
 Դեպի աղբյուր 1926, կտավ, յուղաներկ, 48 х 64 սմ, Մարտիրոս Սարյանի տուն-թանգարան, Երևան

Տես նաև 
 Քայլող կինը

Ծանոթագրություններ 

Մարտիրոս Սարյանի տուն-թանգարանի նկարներ
Մարտիրոս Սարյանի նկարներ
1926 նկարներ
Հայկական կերպարվեստ